Written by Ds Willem Sauer (Oktober 2018)
Nou, 501 jaar na die Reformasie, is dit tyd dat ons weer ons bediening en die manier waarop ons as gemeentes lewe en optree, herevalueer. Ons moet opnuut seker maak dat ons by die kern bly en opregte gemeentes is wat Christus in ons dorpe en stede wil verkondig as die Hoop, die enigste Hoop vir ons wêreld.
Op Sondag 16 September het ek op ’n verhoog by die plaaslike hoërskool gestaan. Langs my was drie leraars van ander kerke: ’n NG-dominee, een van die Gereformeerde Kerk, en ’n pastoor van ’n onafhanklike kerk. Ons het geleentheid gehad om ’n gesamentlike erediens waar te neem waar alvier van ons oor temas van hoop kon preek.
Written by Ds Willem Sauer (September 2018)
Die wêreld is in September geskape. So sê die oompie op die stoep van die tehuis vir bejaardes vir my terwyl hy stip na die groen belofte van lewe in die nuwe blaartjies van die witstinkhoutboom sit en kyk. Ja, die wêreld is in September geskape. Kan nie anders nie, reken hy, want dit is wanneer daar weer lewe uit die dood van die winter kom.
Of die oompie se teorie nou waar is, daaroor gaan ek my nie uitlaat nie, maar dat September skeppingsmaand in ons kerklike jaar is, dit weet ek. Dat die groen belofte van die lente ons weer herinner aan God se skepping en ons plekkie daarin, is maar alte waar. Daarom het die redaksie besluit om hierdie maand artikels oor die skepping, maar meer spesifiek oor ons verantwoordelikheid as rentmeesters van God se skepping, te plaas.